Иво Папазов
Иво Митков Папазов, известен и с рожденото си име Ибряма, е български кларинетист, една от водещите фигури на сватбарската музика.

Биография 
Иво Папазов е роден на 16 февруари 1952 година в Кърджали в турско-мюсюлманско семейство на потомствени професионални зурнаджии и кларинетисти. Започва да свири още от дете, заедно с баща си, натрупвайки голям опит в свиренето по сватби из Тракия, при което развива собствен репертоар и характерен стил. Учи за кратко в Строителния техникум в Кърджали, но напуска училище, за да работи като музикант.

Първия си оркестър Папазов формира през 1974 година, но известен става с оркестър „Тракия“, основан през 1978 година. През този период той придобива огромна известност сред публиката и множество последователи сред музикантите, поставяйки началото на едно от двете течения в кларинетното свирене в сватбарската музика (другото е повлияно основно от Младен Малаков).

По време на т. нар. „Възродителен процес“ е съден и пратен в трудов лагер заради произхода си.

Както и цялото направление на сватбарската музика Иво Папазов задълго остава игнориран от официалната музикална индустрия на комунистическия режим. Докато любителски записи на негови концертни изпълнения се записват на касети и се разпространяват в многохилядни тиражи, държавната звукозаписна компания „Балкантон“ издава едва в края на 80-те години няколко грамофонни плочи с негови изпълнения, при това на предварително обработена и аранжирана от казионни композитори музика.

В края на 80-те години успява да подпише договор с британския лейбъл Hannibal Records, с който издава два албума със смесица от джаз, тракийска народна, циганска и турска музика. Първият му албум е озаглавен „Пътуването на Орфей“. За международната музикална общественост го открива Джо Бойд. Става международно известен с виртуозността, с която превръща сватбарската музика в джаз-феномен. След промените в края на 1989 г. Ибряма свири по цял свят, в сътрудничество с най-добрите джазмени на няколко континента.

От края на 1980-те години живее в Богомилово.

Награди и отличия 
През 2005 г. печели наградата на публиката на престижните награди за World Music на Радио 3 на английската ББС и я посвещава на сънародниците си. През същата година става лице на България за първия рекламен клип за страната, който се завърта по европейския телевизионен канал Euronews и в който звучи неговата мелодия „Носталгия“.

Избран е за доктор хонорис кауза на СВУБИТ (21 декември 2005 г.).

През 2005 г. е удостоен със званието Почетен гражданин на Стара Загора.

През ноември 2015 г. е награден в Годишните фолклорни награди за цялостен принос към българския фолклор и неговото популяризиране със статуетка, плакет 100 години от рождението на Борис Машалов от наследниците му и плакет 120 години от рождението на Гюрга Пинджурова от наследниците.

През 2022 г. е носител на голямата награда на 22-ро издание на международния фестивал за world и електронна музика WOMEX.

Дискография

Студийни албуми

С оркестър „Тракия“ 
 „Orpheus Ascending“ (1989)
 „Balkanology“ (1991)
 „Панаир / Fairground“ (2003)
 „Каварненски буенек“ (2006)

Самостоятелни албуми 
 „Иво Папазов – кларинет“ (1990)
 „Together Again: Legends of Bulgarian Wedding Music“ (2005), с Юри Юнаков, Салиф Али и Нешко Нешев
 „The Best“ (2000)
 „Танцът на Сокола“ (2008)

Източници

Външни препратки 
 Личен сайт на Иво Папазов
 Иво Папазов – Ибряма, портрет в електронното списание за туризъм и култура BTourism
 Матей Бонев, „Иво Папазов чакал своята Мария 18 години“, в. „Стандарт“, 12 май 2000
 Григор Николов, „Иво Папазов битува в равнината, а твори в Балкана“, в. „Сега“, 27 март 2004
 „Иво Папазов-Ибряма: Циганите ще съхранят българския фолклор“, интервю на Цветана Царева, сп. „Тема“, бр. 2 (170), 17 – 23 януари 2005
 „Иво Папазов-Ибряма: Музиката иска мозък, сърце и пръсти“, интервю на Виолета Цветкова, в. „Новинар“, 19 март 2005
 „Иво Папазов–Ибряма: На сватбите станах като робот“, интервю на Милена Бойкова-Терзийска, в. „Новинар“, 24 октомври 2008
 „Папазов: С тия данъчни проверки не вдигат големи сватби“, интервю на Ваньо Стоилов, в. „24 часа“, 27 февруари 2010
 „Иво Папазов-Ибряма: Главна роля“, интервю на Галина Ганева и Светлана Баталова, в. „168 часа“, 16 юни 2011
 „Ибряма: Имам още много неизсвирени мелодии“, интервю на Ваньо Стоилов, в. „24 часа“, 12 февруари 2012
 „Иво Папазов – Ибряма: Кой съм аз да искам оставки“, интервю на Христо Христов, в. „Преса“, бр. 215 (566), 9 август 2013
 Клип на Ибряма за популяризиращата ЕС кампания на БНТ
 Сайт на „Месечина мюзик“  
 Страница на Иво Папазов в MySpace 

Български кларнетисти
Български саксофонисти
Доктор хонорис кауза на УниБИТ
Носители на орден „Св. св. Кирил и Методий“
Почетни граждани на Стара Загора
Цигани в България
Родени в Кърджали